10 snin ilu, l-Assemblea Ġenerali tan-Nazzjonijiet Uniti adottat id-Dikjarazzjoni tan-Nazzjonijiet Uniti dwar id-Drittijiet tal-Popli Indiġeni (UNDRIP), li stabbiliet il-qafas għad-drittijiet, id-dinjità u l-benesseri tal-popli indiġeni. Minn dan iż-żmien, ir-rikonoxximent u l-fehim tal-isfidi li jiffaċċjaw il-popli indiġeni żdied. Dawn it-tendenzi pożittivi ġew infurzati minn kooperazzjoni msaħħa u sħubiji bejn l-Istati, is-soċjetà ċivili inġenerali u l-popli indiġeni. Sħubiji bħal dawn ibbenefikaw mill-fatt li l-popli indiġeni qegħdin jaqbżu għad-drittijiet tagħhom, jimpenjaw ruħhom sabiex tintemm kull forma ta' diskriminazzjoni u jitkellmu kontra l-ksur u l-abbużi tad-drittijiet tal-bniedem. Filwaqt li l-popli indiġeni jikkostitwixxu inqas minn ħamsa fil-mija tal-popolazzjoni tad-dinja, huma jirrappreżentaw 15 fil-mija tal-aktar nies foqra fid-dinja kollha. Huma wkoll fost l-ewwel vittmi meta s-sitwazzjonijiet tad-drittijiet tal-bniedem jiddeterjoraw. L-UE implimentat firxa ta' politiki biex tappoġġa d-drittijiet tal-popli indiġeni kif stabbiliti fl-UNDRIP, li jvarjaw mid-drittijiet tal-bniedem, għall-iżvilupp u l-istrumenti finanzjarji. Il-kooperazzjoni bilaterali tal-UE ma' diversi pajjiżi tqiegħed enfasi qawwi fuq il-parteċipazzjoni tal-popli indiġeni fil-livelli lokali u nazzjonali tal-pajjiżi fejn jgħixu. L-UE qiegħda wkoll tieħu azzjoni biex tiġġieled il-vjolenza kontra l-popli indiġeni u d-difensuri tad-drittijiet tal-bniedem, speċjalment meta jkunu qegħdin jipproteġu l-artijiet u r-riżorsi naturali. Permezz tal-Istrument Ewropew għad-Demokrazija u għad-Drittijiet tal-Bniedem, l-UE tappoġġa d-difensuri tad-drittijiet tal-bniedem li jinsabu f'riskju sabiex dawn jevitaw is-sitwazzjonijiet ta' periklu. Fil-15 ta' Mejju ta' din is-sena, il-Kunsill tal-UE tenna l-impenn tiegħu li jipprevjeni u jipproteġi minn theddid u vjolenza fil-konklużjonijiet tiegħu dwar il-Popli Indiġeni. L-UE se tkompli tieqaf mal-popli indiġeni fil-ġlieda tagħhom kontra d-diskriminazzjoni u l-inugwaljanza. Għal din ir-raġuni, l-UE hija wkoll impenjata bis-sħiħ sabiex il-popli indiġeni jiġu inklużi fl-Aġenda 2030 għall-Iżvilupp Sostenibbli fejn se nadottaw approċċ għall-iżvilupp ibbażat fuq id-drittijiet, inklużi d-drittijiet tal-bniedem kollha, mingħajr ma ħadd ma jiġi eskluż. Il-kontribut tal-UE se jiġi ggwidat mill-Kunsens Ewropew dwar l-Iżvilupp il-ġdid. L-UE tistenna bil-ħerqa li nkomplu d-djalogi tagħna mal-popli indiġeni fil-livelli kollha tal-kooperazzjoni tal-UE biex nimmassimizzaw l-impatti tal-azzjonijiet tagħna. Aħna se naħdmu mas-sħab kollha tagħna, billi nibdew mill-popli indiġeni nfushom, biex niżguraw li l-komunità internazzjonali tkompli tirrispetta l-UNDRIP fis-snin li ġejjin. Il-Pajjiżi Kandidati t-Turkija, l-Eks Repubblika Jugoslava tal-Maċedonja*, il-Montenegro*, is-Serbja u l-Albanija*, il-pajjiż tal-Proċess ta' Stabbilizzazzjoni u Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Armenja jallinjaw ruħhom ma' din id-Dikjarazzjoni. * L-Eks Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u Assoċjazzjoni.